**Visul sufletului**

*Carmen*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sufletu-i plin de flori de primăvară,

El zboară în văzduh pentru a mia oară,

Mi-am pus aripi din fragede narcise,

Pe faţă simt căldura florilor încinse.

Vântul răzleţ îmi parfumează părul,

Ascult cum mierla-şi cântă întruna dorul,

Mă însoţeşte-n zbor o ciocârlie

Şi las în urmă mica colivie!

Peste câmpii şi dealuri zborul lin

Îmi umple sufletul de bine, este plin

De flori de câmp şi de păduri umbroase,

Mă însoţesc cinci vrăbii curioase.

În zare se văd munţii şi mă-nalţ,

Cu frunze de stejar eu mă încalţ

Să am putere să ajung la creste

Unde floarea-de-colţ se spovedeşte.

Stau pe o stâncă şi privesc în zare,

Văd ce departe-i nesfârşita mare,

Îmi fac aripi din florile de munte,

Între suflet şi mare este o punte.

Mă las în zbor până la malul mării

Şi sufletul e-n braţele visării,

Aripile cu spumă-s îmbrăcate

Iar briza este voalul pus pe spate.

Pe umeri se aşează pescăruşii

Şi mă înalţă până-n dreptul uşii

Ce se deschide către dimineaţă...

O nouă zi îmi luminează-n faţă!